钦定古今图书集成/明伦汇编/氏族典/第371卷 > 《廖用贤尚友录》 > 严一鹏
## 钦定古今图书集成/明伦汇编/氏族典/第371卷 > 《廖用贤尚友录》 > 严一鹏

按《吴县志》：“一鹏，字化卿，八岁孤，依母寄居舅氏，袭姓
赵。万历丁丑，成进士，授行人。奉使楚藩，峻却馈遗。选
御史，按浙江。还朝，巡视京、通二仓，条上五事，命著为
令。徐州税监陈增马堂贪残骄横，一鹏疏参正法。再
按山东，计收水贼赛宋江。时采榷四出，所在驿骚，一
鹏疏凡十上。自河决苏庄，地汇巨浸，一鹏条上十便”，
以为久远计。寻告归。久之，起大理寺丞，晋应天府丞。
谢政归，再起南光禄卿。擢南京刑部右侍郎，摄尚书
事。引年致政，赠刑部尚书。